**Lietuvių kalbos ir literatūros pamokos planas 9 klasei**

**Tema:** **Vinco Krėvės ,,Skerdžius‘‘ Sapiegų parke, Antakalnyje**

**Pamokos tikslas:** išanalizuoti Vinco Krėvės apsakymo ,,Skerdžius‘‘ pagrindinių veikėjų portretus, aptarti kūrinyje keliamas problemas ir vertybes.

**Ugdomi mokinių gebėjimai:** gebėjimas aiškiai ir argumentuotai pagrįsti savo nuomonę, lavinamas gebėjimas diskutuoti ir analizuoti, sieti literatūros, istorijos kontekstą su dabartimi.

**Pamokos situacija.** Mokiniai jau yra susipažinę su V. Krėvės apsakymu ,,Skerdžius‘‘ ankstesnėse lietuvių kalbos pamokose ir skaitę kūrinį klasėje arba savarankiškai, kartu su mokytoju išanalizavę pagrindinių veikėjų (Skerdžiaus Lapino, ūkininko Grainio) paveikslus, būdingus bruožus, charakterio savybių panašumus ir skirtumus. Atkreipiamas dėmesys tarp rašytojo Vinco Krėvės biografijos ir kūrybos dermės. *(Pamokos medžiaga. Priedas nr. 1).*

Išsiaiškinamos nežinomos sąvokos ir terminai kūrinyje (galbūt mokiniams reikia paaiškinti ką tiksliai veikė skerdžius kaime, už ką buvo atsakingas, pagal kokius kriterijus buvo paskiriamas skerdžius ir kt., kas yra ir kokius garsus skleidžia skerdžiaus trimitas, ganiavos prasmė). *(Pamokos medžiaga. Priedas nr. 2).*

Mokiniai supažindinami su dviem reikšmingais gamtos paminklais Lietuvoje – Liepa ,,Motinėle‘‘ Braziūkuose, Kauno raj. ir seniausia Vilniaus liepa – liepa, augančia Sapiegų parke, Antakalnyje. *(Pamokos medžiaga. Priedas nr. 3).* Aptariama, kad gamta – ne tik žmogaus namai.

Prieš vykstant pamokai Sapiegų parke, mokiniai trumpai supažindinami su parko istorija.

**Pamokos eiga.** Mokytojas ir mokiniai lankosi Sapiegų parko teritorijoje. Matomus gamtos vaizdinius sieja su kūriniu ,,Skerdžius.‘‘ Sužadinami vizualiniai pojūčiai, interpretuojamas kūrinys. Ypatingai dėmesys skiriamas žmogaus ir gamtos dermei – ką žmogui suteikia gamta, žmogaus veiksmų įtaka gamtai. Keliama diskusija, mokiniai raginami išsakyti savo požiūrį.

Mokiniams skiriamas laikas pasivaikščioti po Sapiegų rūmų parką. Sutariama, kad po tam tikro laiko (mokytojo ir mokinių susitarimas) susitinkama prie seniausios Vilniaus liepos (vadinasi, mokiniai turi patys surasti parke liepą. Taip skatinimas savarankiškumas, gebėjimas tyrinėti ir pastebėti, pažinti).

Mokytojas kartu su mokiniais pasivaikščioję po parką, aptarę, palietę Sapiegų parko liepą, susiradę tinkamą vietą susėda ir dar kartą sudėlioja svarbiausius kūrinio įvykius ir akcentuoja apsakyme keliamas problemas ir vertybes, įtvirtina kūrinio siužetą. *Mokiniai gali su savimi turėti literatūros vadovėlį, mato kūrinį prieš akis ir paskaito savo nuožiūra jiems įdomiausias, įsimintiniausias, jautriausias apsakymo ,,Skerdžius‘‘ vietas.*

Sapiegų parko Liepa po audros yra nulūžusi. Apatariama kokia žala padaryta gamtai ir žmonėms. Galima plėtoti diskusiją ką reiškia svarbių gamtinių paminklų netekimas, kodėl žmonės kovoja, kad medžiai nebūtų kertami (siejama literatūra su tikrovės kontekstu).

**Refleksija/ namų darbas.** Namų darbus galima diferencijuoti:

* Parenkite pristatymą pasirinktu formatu. Tema ,,Sapiegų rūmų parkas anksčiau ir dabar‘‘
* Parenkite pristaymą pasirinktu formatu. Tema ,,Išnykusios (benykstančios) profesijos Lietuvoje‘‘